
	
	Р Е П У Б Л И К А   Б Ъ Л Г А Р И Я

     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




 
Р Е Ш Е Н И Е  
№  РС-956-24-047



Днес, 19.05.2025 година, в град София, Комисията за противодействие на корупцията (КПК, Комисията), в състав:


За председател: Антон Славчев
Член: Антоанета Георгиева – Цонкова
Член: Пламен Йоцов


У С Т А Н О В И:


Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-010 от 10.01.2025 г. по сигнал с вх. № С-956/30.12.2024 година. 
Производството е срещу Христо Лазаров – общински съветник в Общински съвет Б. (ОбС Б.).  
В сигнала се твърди, че Христо Лазаров е участвал в гласуването на Решение № 96/ 18.04.2024 г. по Протокол № 10 от същата дата, с което е определено брутното трудово възнаграждение на кмета на община Б. - С. С.. Посочва се още, че това гласуване е при наличие на частен интерес, т.к. Лазаров и С. са роднини –първи братовчеди. 
Във връзка с твърденията в сигнала Комисията многократно е изискала доказателства от ПК ЗПК Б., като с писмо с вх. № КПК-634-3/09.05.2025 г. от Председателя на ПК по ЗПК при Общински съвет Б. са получени следните документи: Клетвен лист на Христо Лазаров, Удостоверение за избора му като общински съветник в ОбС Б., Решение № 96/18.04.2024 г. по Протокол № 10 от 18.04.2024 г. и Протокол № 10 от 18.04.2024 г. със списък с поименно гласуване на общинските съветници. 
Служебно са извършени справки в Регистъра на лицата, заемащи висши публични длъжности на страницата на КПК, в правно-информационната система „Сиела“, в НБД „Население“ и на ел. страница на община Б..

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес и телефонен номер.    
Христо Атанасов Лазаров е избран за общински съветник в ОбС Б. за мандат 2023-2027 г., съгласно Удостоверение № 12/30.10.2023 г. на ОИК община Б. и встъпил като такъв на 17.11.2023 г., видно от клетвен лист от същата дата. 
От предоставения Протокол № 10 от извънредно заседание на Общинския съвет Б., проведено на 18.04.2024 г. се  установява, че като точка 19 от приетия дневен ред е поставено за ново обсъждане Решение № 35 от 20.03.2024 г. относно определяне размера на брутното трудово възнаграждение на кмета на община Б.. Видно от Протокола със Заповед № ПД-58/03.04.2024 г. на Областния управител на област П., поради неспазване на императивните изисквания на чл. 27, ал. 1 от ЗМСМА е върнал на основание чл. 45, ал. 4 от ЗМСМА за ново обсъждане Решение № 35/20.03.2024 г. В законоустановения срок, изискванията на чл. 27, ал. 1а от ЗМСМА са изпълнени, като дневния ред и материалите по проекта на решение са оповестени на интернет страницата на община Б. и Общински съвет Б., с което допуснатите процедурни пропуски са били отстранени. С Решение № 96/ 18.04.2024 г. ОбС Б. 1. Приема повторно върнатото за ново разглеждане Решение № 35/20.03.2024 г., прието на заседание на ОбС Б., проведено на 20.03.2024 г. с Протокол № 8 от 20.03.2024 г. и 2. Определя брутно трудово възнаграждение на кмета на община Б. инж. С. С. в размер на 3000 лв., считано от 01.01.2024 г. От протокола (след приетото решение) се вижда, че Решение № 96/18.04.2024 г. е прието с 10 гласа „за“ от общо 11 –те присъстващи общински съветници, включително с гласа на Лазаров, който гласува „за“ приемането на решението. 
От извършена справка в НБД „Население“ се установява, че Христо Лазаров и кметът на община Б. С. С. С. са синове на две сестри, т.е първи братовчеди, което ги прави роднини по съребрена линия от четвърта степен. 

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Христо Лазаров в качеството му на общински съветник в Общински съвет Б. е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на него е КПК.  
При наличието на тази първа предпоставка за конфликт на интереси –лице, заемащо публична длъжност по чл. 6, ал. 1 от ЗПК, определящо за възникването му е наличието на упражнено правомощие по служба в частен интерес - личен или на свързано лице по смисъла на § 1, т. 9, б. „а“ от ДР на ЗПК, предопределен от възможността за реализиране на материална или нематериална облага, както и на възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Установената родствена връзка по съребрена линия между Христо  Лазаров и С. С. С. като такава между първи братовчеди, безспорно се определя като свързаност по смисъла на § 1, т. 9, б. „а“ от ДР на ЗПК. 
Компетентността на общинския съвет, като орган на местно самоуправление, е регламентирана в чл. 21 и следващите от Закона за местното самоуправление и местната администрация (ЗМСМА). Съгласно ал. 1, т. 5 от разпоредбата на чл. 21, общинският съвет определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината.  
 Правомощията на отделните общински съветници са дефинирани в чл. 33, ал. 1 от същия закон, според който общинският съветник: има право да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. 
Като е гласувал „за“ приемане на Решение № 96 по Протокол № 10 от 18.04.2024 г. на Общински съвет Б., Лазаров в качеството му на общински съветник, е упражнил правомощията си, произтичащи от закона.
С оглед разпоредба на чл. 37, ал. 2 от ЗМСМА, обн. В ДВ, бр.70 от 2020 г., в сила от 07.08.2020 г., законодателят е приел, че за общинският съветник не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. По този начин законодателят еднозначно и категорично е изключил наличието на нарушение, съставляващо конфликт на интереси по отношение на общинските съветници във връзка с упражнените от тях правомощия, свързани с участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници, каквото е упражненото от Лазаров правомощие, предмет на настоящото производство. 
Горното е основание КПК да приеме, че по отношение на упражненото от Христо Лазаров правомощие в качеството му на общински съветник в ОбС Б., а именно – участвал при приемането на Решение № 96 по Протокол № 10 от 18.04.2024 г. на Общински съвет Б., не е налице нарушение по чл. 70 от ЗПК. 
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Христо Лазаров, ЕГН ***, общински съветник в Общински съвет Б. и в това му качество лице, заемащо публична длъжност по смисъла на чл. 6, ал.1, т. 32 от ЗПК във връзка с гласуването му за приемане на Решение № 96 по Протокол № 10 от 18.04.2024 г. на Общински съвет Б., поради липса на нарушение на разпоредбите на Глава Осма, Раздел II от ЗПК. 
 
Препис от решението да се изпрати на Окръжна прокуратура П., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

             КОМИСИЯ:

                             
                             ЗА ПРЕДСЕДАТЕЛ:…………………………….../АНТОН СЛАВЧЕВ/

                             ЧЛЕН:…………………………………….../АНТОАНЕТА ЦОНКОВА/

      ЧЛЕН:………………….……..……....……………./ПЛАМЕН ЙОЦОВ/

      




